 NA WANDERI KAMAU ZAIDI ya nusu ya Wakenya wanaamini kuwa hawatapata nyumba walizoahidiwa na serikali, hata ikiwa watakatwa ada ya hazina ya nyumba, imeonyesha ripoti mpya. Ripoti hiyo ambayo ilitolewa Jumanne na shirika la utafiti la Trends and Insights for Africa (TIFA), ilieleza kuwa asilimia 54 ya Wakenya hawaamini kuhusu ikiwa watapata nyumba hizo, licha ya serikali kusisitiza kuwa fedha itakazopata kupitia ada hizo ni za kuwajengea raia nyumba. Utafiti ulionyesha kuwa ni asilimia 11 pekee wanaamini watapata nyumba hizo, huku asilimia 20 wakiwa hawajui ikiwa watapata au la. Rais William Ruto amekuwa akisisitiza kuwa kupitia fedha hizo, lengo la serikali ya Kenya Kwanza ni kujenga nyumba 250,000 za bei nafuu kila mwaka ili kupunguza idadi ya Wakenya ambao hawana nyumba na wale wanaoishi katika mitaa ya mabanda. Kando na hilo, ripoti ilieleza kuwa zaidi ya thuluthi mbili ya Wakenya (asilimia 69) hawaungi mkono utekelezaji wa ada hiyo, wengi wakilalamikia gharama ya juu ya maisha. Ni asilimia 24 pekee walioeleza kuunga mkono utekelezaji wa hazina hiyo, hilo likitajwa kuwa pigo kubwa kwa utekelezaji wake. Akitoa ripoti hiyo, Mtafiti Mkuu wa Utafiti katika shirika hilo, Dkt Tom Wolf, alisema kuwa takwimu hizo zinaonyesha kuwa Wakenya wengi hawana imani na mpango huo wa nyumba, licha ya serikali kuendelea kuupigia debe. “Wakati kufanya utafiti huu, Wakenya wengi walisema serikali inafaa kushughulikia masuala ya msingi kama vile ukosefu wa chakula na kupanda kwa bei za bidhaa za msingi. Wengi wanahisi kuwa suala la ujenzi wa nyumba si muhimu kwa wakati huu,” akasema Dkt Wolf. Ripoti hiyo ilitolewa huku Wakenya wengi wakielekeza macho yote kwa Mahakama Kuu ya Milimani, Nairobi leo, kufuatia hatua yake kusimamisha utekelezaji wa sheria hiyo kwa muda Ijumaa, wiki iliyopita. Serikali imekuwa ikikumbwa na pingamizi kali kutoka kwa raia, hasa watu walioajiriwa, wakilalama kuwa ikiwa watakatwa ada hizo, basi hilo litawapunguzia sana mapato yao. Licha ya serikali kusisitiza inafanya kila iwezalo kupunguza bei za bidhaa za matumizi ya msingi, Wakenya wengi wanahisi kuwa bei za bidhaa hizo bado ziko juu. Bidhaa zilizotajwa kupanda bei kwa kiwango kikubwa ni unga (asilimia 61), sukari (asilimia 51), mafuta ya magari (asilimia 34) na mafuta ya kupikia  (asilimia 25). Kulingana na Dkt Wolf, takwimu hizo zinaonyesha kuwa serikali bado ina kibarua kigumu kuwaridhisha Wakenya na kutimiza ahadi ilizotoa kwao. Pia, ni idadi ndogo ya Wakenya (asilimia 21) walioeleza kuridhishwa na bajeti iliyosomwa mwezi uliopita. Baadhi ya sekta walizounga mkono kuongezwa ufadhili wake ni elimu (asilimia 4), kupunguzwa kwa bei za pembejeo (asilimia tatu), kuondolewa kwa ushuru kwa gesi ya kupikia kati ya nyingine. You can share this post!  Be our fan Follow us Join us Subscribe our newsletter to stay updated © Copryright 2023 Taifa Leo. All Rights Reserved  